钦定古今图书集成/明伦汇编/官常典/第585卷 > 《为安平公谢除兖海观察使表》前人
## 钦定古今图书集成/明伦汇编/官常典/第585卷 > 《为安平公谢除兖海观察使表》前人

臣某言：“今月某日，中使王仕岌至，奉宣恩旨，改授臣
某官，并赐臣前件告身一通者。”宠命天临，恩光春煦，
兢惶无措，抃蹈失容。臣幸逢昭代，本自诸生，文以饰
身，学实为己。宁韫玉而待贾，窃运瓮以私劳。春闱再
中于明经，天官一昇于判第。阶级甚薄，际会则多。芸
阁仇书，蓝田作史。中间因依知己，契阔从军。其后超
属宪司，骤登郎署。埋轮而出，高悬八使之威；起草以
居，远谢三台之妙。每含香而自叹，常襆被而待命。伏
惟皇帝陛下陶钧庶汇，亭毒万方，忧心同尧，好谏若
禹。《东掖》垣内，封章何有于日闻；青锁门前，列位徒参
于夕拜。摆波涛而鲲鳞才变，望烟霄而鸾翮初高。誓
将竭诚，非敢仰望。然虚受难处，忝据非安。忽拥隼旟，
竟辞龙阙。犹赖云日未远，阙城不遥，虔奉国章，粗免
官谤。岂意便昇亚相之重秩，复委大藩之廉问。鱼笺
帝语，象轴神工，拜受而若捧千钧，伏读而如听九奏。
诚虽深于负荷，恋实切于违离。况曲阜遗封，导河旧
壤。列九州之数，带五岳之雄。古为《诗书》俎豆之乡，今
兼鱼盐兵革之地。训整合资于武干，拊循宜属于柔
良。岂伊孱微，堪此委寄？谨当冰霜励志，金石贯诚，驽
马奋十驾之勤，铅刀淬一割之用。即以今月二日，雪
泣西拜，星驰东下。京城思入，虽有类于陈咸；关外耻
居，安敢同于杨仆。无任瞻天恋阙之至。